เปิดช่องทางพิเศษ (Reverse Lane) บนทางพิเศษฉลองรัช ช่วงรามอินทรา-อาจณรงค์ในทิศทางเข้าเมือง วันจันทร์ที่ 26 พฤศจิกายนนี้
การทางพิเศษแห่งประเทศไทย เตรียมเปิดช่องทางพิเศษ บนทางพิเศษฉลองรัช ช่วงรามอินทรา-อาจณรงค์ ในทิศทางเข้าเมือง ระหว่างเวลา 06.30 น. - 09.00 น.  อย่างเป็นทางการ ในวันจันทร์ที่ 26 พฤศจิกายนนี้ เพื่อบรรเทาการจราจรติดขัด

นายดำเกิง ปานขำ รองผู้ว่าการการทางพิเศษแห่งประเทศไทย หรือ กทพ. เปิดเผยว่า เพื่อแก้ไขปัญหาการจราจรติดขัดและอำนวยความสะดวกในการเดินทางแก่ผู้ใช้ทางพิเศษฉลองรัช ช่วง รามอินทรา-อาจณรงค์ ในทิศทางเข้าเมือง  กทพ. ได้มีการทดลองเปิดช่องทางพิเศษ หรือ Reverse Lane ในเดือนสิงหาคมที่ผ่านมา โดยได้รับการสนับสนุนจากกองบัญชาการตำรวจจราจร เจ้าหน้าที่ตำรวจทางด่วน รวมถึงพนักงานในฝ่ายควบคุมการจราจรของ กทพ. ซึ่งสามารถระบายการจราจรบนทางพิเศษฉลองรัชในทิศทางขาเข้าเมืองได้เป็นที่น่าพอใจ จากเดิมที่เคยมีแถวคอยรถติดขัดสะสมถึงบริเวณสุขาภิบาล 5 เมื่อเปิดใช้ช่องทางพิเศษแล้ว ท้ายแถวลดลง ได้กว่า 3.2 กิโลเมตร คงเหลือท้ายแถวสะสมบริเวณถนนรามอินทรา ต่อมาได้เกิดอุบัติเหตุรถบรรทุกเฉี่ยวชนประตูเปิด-ปิด ช่องทางพิเศษบริเวณทางเข้ากิโลเมตรที่ 12 ซึ่ง กทพ. ได้ดำเนินการซ่อมแซมแก้ไขประตูเปิด-ปิด แล้วเสร็จและพร้อมเปิดใช้ช่องทางพิเศษอย่างเป็นทางการอีกครั้งในวันจันทร์ที่ 26 พฤศจิกายน 2561 เป็นต้นไป ระหว่างเวลา 06.30 น. - 09.00 น. เฉพาะวันทำการ เพื่ออำนวยความสะดวกให้ผู้ใช้ทางพิเศษสามารถเดินทางถึงที่หมายได้รวดเร็วกว่าเดิม

อย่างไรก็ตาม กทพ. ขอความความร่วมมือผู้ใช้ทางพิเศษที่เดินทางจากจตุโชติ รามอินทรา โยธินพัฒนา ที่ต้องการจะลงจากทางพิเศษบริเวณถนนลาดพร้าว ถนนพระรามที่ 9 หรือเข้าเชื่อมต่อระบบทางพิเศษศรีรัช เพื่อเดินทางไปศรีนครินทร์ หรืออโศก ขอให้ใช้ช่องทางปกติ อย่าเข้าไปใช้ช่องทางพิเศษ เพราะช่องทางพิเศษ เปิดให้สำหรับผู้ใช้ทางพิเศษที่ต้องการเดินทางไปพัฒนาการ สุขุมวิท 50 หรือเชื่อมทางพิเศษเฉลิมมหานคร ไปบางนา หรือท่าเรือเท่านั้น